
Pápa városközpont funkcióbővítő rehabilitációja

Magyarországon 2007 óta "városrehabilitációs-boom" zajlik, melynek eredményeként lekövezett főtereket és csobogó szökőkutakat láthatunk. Véleményem szerint az infrastruktúra-fejlesztés mellett a közösségfejlesztés is fontos. Pályamunkámban Pápa városközpontjának rehabilitációját mutatom be. Elsőként rövid településföldrajzi leírást adok a városról, majd ismertetem a három elemből (Fő tér, Fő utca 5-7-9. épületegyüttes, Petőfi Mozi) álló projektet. A legfőbb projektelem a Fő tér rehabilitációja volt. A nagy átmenő forgalomnak köszönhetően az átalakítások előtt nem tudta ellátni közösségi téri funkcióit, de mára megteremtődött ennek lehetősége. A Fő tér megújulásának folyamatát és a funkcióváltozásokat részletesen elemzem, míg a Fő utca 5-7-9. épületegyüttes renoválásának leírására kevesebb hangsúlyt fektetek. Ezzel szemben részletesen vizsgálom a Mozi megújulását, ugyanis felmérésemben ez a legsikeresebb projektelem. A kutatás során két újszerű városföldrajzi módszert alkalmazok. Az online kérdőívezéssel a városi és környékbeli lakosság véleményét mértem fel a projektről. Fő kérdésem az volt, hogy a projekt hatására valós közösségi terek alakultak-e ki a belvárosban. Annak ellenére, hogy a legköltségesebb beruházás a Fő tér rehabilitációja volt, elfogadottsága sokkal rosszabb, mint a Mozié, mely a legkisebb költségű elem. Azt a konklúziót vontam le, hogy a negatív eredmények mögött a projekt kommunikációs hibái állnak, ezt a hipotézisemet a helyi média belvárosrehabilitációhoz kapcsolódó cikkeinek tartalomelemzésével sikerült alátámasztanom.



